**Teksti Bulgarian kolehtikohteen esittelyyn:**

Seurakuntatyöhön turkinkielisen vähemmistön parissa Bulgariassa  
  
Kansanlähetys tekee seurakuntatyötä Bulgarian turkinkielisen vähemmistökansan parissa auttaen pientä luterilaista kirkkoa kasvamaan muslimiyhteisön keskellä. Bulgaria on yksi Euroopan köyhimpiä maita, siksi työssä etsitään jatkuvasti mahdollisuuksia auttaa ihmisiä kokonaisvaltaisesti heidän tarpeissaan. Työn painopisteet ovat kirkon rakentamisessa, vähempiosaisten auttamisessa, ilosanoman julistamisessa ja Raamatun ikuisten totuuksien opettamisessa.   
  
Herra siunatkoon lahjanne, vastaanottajan ja lahjan antajan!  
  
Muistakaa tämä: joka niukasti kylvää, se niukasti niittää, ja joka runsaasti kylvää, se runsaasti niittää. Kukin antakoon sen mukaan kuin on mielessään päättänyt, ei vastahakoisesti eikä pakosta, sillä iloista antajaa Jumala rakastaa. 2.Kor.9:6-7

\*\*\*

**Bulgarian työn historiaa**

Monille suomalaisille ensimmäisenä Bulgariasta tullee mieleen Sunny beachin aurinkorannat Mustanmeren rannalla. Kun mielikuvaa täydentää Balkanin lumihuippuisella vuoristolla ja lukuisilla historiallisilla paikoilla, joissa jo muinaiset roomalaiset vaelsivat Traakian viljavilla tasangoilla, voi silmiensä edessä nähdä tämän kauniin ja monimuotoisen maan. Mutta ei löydy taivasta maan päältä, ei Bulgariastakaan. Puutteetkin ovat tunnettuja. Jopa Suomen kylmillä kaduilla on tavattu bulgarialaisia kerjäläisiä, jotka ovat lähteneet paremman elämän toivossa tästä EU:n alhaisimpien palkkojen maasta. Halpa työvoima ei ole houkuttanut riittävästi toivottuja sijoittajia tähän maahan, jonka EU vapautti vasta viime vuosina korruption erityisseurannasta. Toivo on hukassa ja monien nuorten tulevaisuuden haaveena on vain päästä pois, Keski-Eurooppaan.

Bulgaria on maantieteellisen sijaintinsa vuoksi monien kansojen ja kulttuurien kohtauspaikka. Ortodoksisen bulgaariväestön keskellä elää asukaslukuun suhteutettuna Euroopan suurimpia muslimivähemmistöjä. Kommunismin aikana Bulgarian kristittyjä vainottiin. Kansanlähetyksen vapaaehtoistyöntekijät tukivat vainottua seurakuntaa 1970-luvun alusta lähtien toimittamalla heille Jumalan sanaa ja hengellistä kirjallisuutta. 1990-luvun alussa järjestö oli mukana lähettämässä kansainvälisiä evankelioivia tiimejä maahan. Vuosituhannen vaihteessa Kansanlähetys toimitti rekkalasteittain aineellista avustusta hädänalaisille seurakuntalaisille ja järjesti lastenleirejä. Nykyisin Kansanlähetys tekee työtä haasteellisessa asemassa olevan turkinkielisen vähemmistön parissa yhdessä paikallisen luterilaisen kirkon kanssa.

Ensimmäiset nykyisten, turkin kielellä toimivien seurakuntien siemenet kylvettiin jo maailmansotien jälkeen. Silloin saksalaiset lähetystyöntekijät jakoivat maahan turkinkielisiä Raamattuja. Kommunistisen diktatuurin kahleen kirvottua vuonna 1990 ja sen jälkeen koittaneessa vapaudessa syntyi tiettävästi yli sata turkinkielistä kotiseurakuntaa. Pyhän Hengen ihmeellinen toiminta herätti paljon kiinnostusta, sairaita parantui ja kerrottiin jopa kuolleiden heräämisistä. Into oli palavaa ja seurakunnat kasvoivat, mutta tietoa ja taitoa puuttui. Koulutettuja pastoreita ei ollut, eikä tarpeeksi Raamattuja heidän äidinkielellään. Vuonna 1992 suomalaisia lähetysjärjestöjä mm. Kansanlähetystä kutsuttiin mukaan antamaan koulutusta.

Monet seurakunnat valitsivat oman tiensä, mutta Peshteraan juurtui ensimmäinen turkinkielinen luterilainen seurakunta Bulgariassa, pastorinaan Feymi Madjirov. Vuosikymmenet seurakuntia tuettiin etäältä ja paikalliselle pastorille järjestettiin koulutusta. Yhteiseen kieleen nojautuen yhteistyö naapurimaan luterilaisten kanssa on tiivistä. Yhteistyö tiivistyi 2010-luvulla, kun ensimmäiset lähetit muuttivat paikan päälle. Peshterasta käsin tunnusteluja uusien seurakuntien perustamiseksi tehtiin ja työ laajentui Krushevon kylälle, jonne Kansanlähetyksen tuella rakennettu kirkko vihittiin käyttöön jouluna 2020.

Turkinkielisen muslimivähemmistön ja bulgaarien yhteiselo on 1990-luvun herätysten kuohunnan jälkeen asettunut pääosin omiin rauhallisiin uomiinsa. Valtaosalle muslimeista oman uskon tavat, pyhät kirjat tai päivittäiset rukoukset eivät ole mukana arkielämässä. Tämän muslimivähemmistön keskellä elää pieni turkinkielinen kristittyjen vähemmistö. Seurakuntia perustavaa työtä on mahdollista tehdä melko vapaasti. Vapauden varjolla on välinpitämättömyys myös vallannut alaa. Koulutustaso on alhainen ja jo lukutaidon kehittäminen tarpeellista. Tähän tarpeeseen Kansanlähetys vastasi yhdessä paikallisten Raamattuseurojen kanssa painattamalla Mun kielinen Raamattu -projektin kautta kaksikielisiä Uusia testamentteja, jossa samalta aukeamalta löytyy sama teksti sekä bulgariaksi että turkiksi.

Kirkon valaistu risti muslimilähiön keskellä julistaa hyvää sanomaa jo pelkällä olemassaolollaan. Kirkkoon kutsutaan ihmisiä kuulemaan Jeesuksen rististä ja ylösnousemuksesta, tulemaan Jeesuksen seuraajiksi ja pysymään uskossa Herransa kohtaamiseen saakka. Niin suuria rikkauksia, kuin usko ja Raamatun sana tuokin ihmisen elämään, ei se lämmitä kylminä talviöinä, eikä täytä nälkäistä mahaa. Seurakuntatyön ytimessä on ihmisten kohtaaminen myös heidän ajallisissa tarpeissaan. Toisinaan tämä työ on ruoka-avun jakamista, mutta enimmäkseen yksilön kohtaamista hänen elämänsä haasteiden keskellä. Kaiken tämän arkisen ja vaatimattoman seurakuntaelämän keskellä rakennetaan pohjaa kirkon tulevaisuudelle koulutustoiminnan kautta, jotta paikalliset pastorit voisivat tulevaisuudessa viedä parhaalla kielitaidollaan ja kulttuurituntemuksellaan ilosanomaa oman kansansa keskuuteen. Näissä askelissa Kansanlähetys kulkee rinnalla ja on vahvasti tukemassa seurakuntatyötä Bulgariassa.

\*\*\*

**Tässä yksi kertomus työstä Haveristen kuulumiskirjeestä 5/2021:**

**Kastejuhlan iloa**

Muiden mukana kastekurssin kävi kaksi vanhempaa rouvaa. Ruusu -niminen rouva oli mukana alusta asti, mutta Aino-rouva tuli mukaan myöhemmin. Kumpikin olivat uusia kirkolla. Ruusun kutsui mukaan eräs ystävä. Tosin hänen miniänsä oli jo kristitty. Aino taas oli kokenut jonkun sisällään kutsuvan häntä. Paljon kotona viihtyvänä lampaiden kasvattajana hän päätti lähteä kokoukseen, ei vain tiennyt menisikö muslimien vai kristittyjen kokoukseen. Kadulla kävellessä kirkon ovi oli auki ja hänet toivotettiin sydämellisesti tervetulleeksi. Kyynelsilmin hän kuunteli opetusta Jeesuksesta. Kastekurssilla Ruusu kyseli monista muslimiperinteistä, miten kristittynä niihin pitää suhtautua. Jossain vaiheessa hänen sukulaistensa parissa levisi pahoja puheita, että hän käy kirkossa vain hankkimassa avustusta hampaiden paikkaamiseen. Pienen tauon jälkeen hän kuitenkin jatkoi.  
  
Kastejuhlan sisältöä käytiin läpi kurssilaisten ja pastorin kanssa ennakkoon ja molemmat rouvat halusivat kasteelle. Kuitenkin kastepäivän aamuna Ruusu ilmoitti, ettei hän tulekaan. ”En ole vielä valmis”, hän kertoi. Syitä tarkemmin selvitellessä selvisi, että poika oli vakavasti varoittanut häntä perheen ja suvun ulkopuolelle joutumisesta. Muslimiperinteen mukaisista juhlista hän jäisi ulkopuoliseksi. Toisaalla Ainon puoliso, joka oli omasta mielestään kristityksi liian syntinen mies, taas tuki Ainoa.  
  
Kaste oli sovittu pidettävän pääsiäisjuhlan jälkeen Maritsa-joen rannassa. Ensin syötiin yhdessä piknik-eväät ja laulettiin. Pastori Feymi Madjirov piti puheen kastettaville, jotka lausuivat uskontunnustuksen ja vastasivat muutamiin kysymyksiin. He siirtyivät joen rantaveteen. Osa kastettavista halusi tulla kastetuksi upottamalla, osa taas vettä valelemalla. Jumalan sana ja vesi tarvitaan, mutta määrästä ei ole määräystä. Seurakunta lauloi rannalla, kun Isän, Pojan ja Pyhän Hengen nimeen uudet kristityt kastettiin Jeesuksen kuolemaan ja ylösnousemukseen. Muutama päivä kasteen jälkeen tapasin onnellisen Ainon. Hän kertoi ihmeellisestä rukoushetkestä yksinään, jossa hän oli toistellut Jeesus on Herra -rukousta.

Joku oli jakanut videon kastejuhlasta ja Ainon luona riitti kävijöitä. ”Mitä on tapahtunut, miksi menit kasteelle ja käännyit kristityksi,” he kyselivät. ”Jeesuksen vuoksi”, hän vastasi. Rukoillaan, että Ruusukin saisi rohkeuden seurata Jeesusta perheensä ja sukunsa keskellä.